Որոշում էինք կայացրել, որ այս համերգները պետք է լինեն շարունակական: Նախատեսել էինք, որ դրանք պետք է կայանան ամեն տարի Ազնավուրի ծննդյան ամսին՝ մայիսին, սակայն նկատի ունենալով, որ շանսոնյեն հոկտեմբերին պետք է Ֆրանկոֆոնիայի շրջանակներում Երևանում լիներ, համերգը հետաձգելու որոշում կայացրինք: Ցավոք, այս համերգները կնվիրվեն ոչ միայն Ազնավուրին, այլև նրա հիշատակին: Այս համերգին մասնակիցներն այլ են լինելու, երաժշտական ձևավորումները՝ նույնպես, նոր նվագախումբ է լինելու: Ես էլ կրկին կներկայացնեմ դրվագներ Ազնավուրի կյանքից, որոնք այնքան շատ են, որովհետև 94 տարիների ընթացքում իսկապես զարմանալի և հետաքրքիր դրվագները նրա կյանքում շատ են եղել: Համերգի կայացման նախաձեռնողներն էլ Մշակույթի նախարարությունը և Unity Production ընկերությունն են, իսկ գլխավոր աջակիցը Ինեկոբանկն է: